На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и чл. 15. и 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14 и 54/14 - др. одлука), покраїнски секретар за образованє, предписаня, управу и национални меншини - национални заєднїци, п р и н о ш и

**ПРАВИЛНЇК**

**O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ НАБАВКИ ОПРЕМИ ЗА ШКОЛИ ОСНОВНОГО ОБРАЗОВАНЯ И ВОСПИТАНЯ И ЗА ШКОЛИ ШТРЕДНЬОГО ОБРАЗОВАНЯ НА ТЕРИТОРИЇ АВТОНОМНЕЙ ПОКРАЇНИ ВОЙВОДИНИ**

**Члeн 1.**

Зоз тим правилнїком ше ушорює способ, условия и критериюми за додзельованє буджетних средствох (у дальшим тексту: средства) за финансованє и софинансованє набавки опреми у установох основного и штреднього образованя на териториї Автономней Покраїни Войводини (у дальшим тексту: АП Войводина), у складзе з апроприяциями яки одобрени зоз одлуку о буджету Автономней Покраїни Войводини у рамикох роздїлу Покраїнского секретарияту за образованє, предписаня, управу и национални меншини - национални заєднїци (у дальшим тексту: Покраїнски секретарият).

**Члeн 2.**

Право на додзельованє средствох маю школи за основне образованє и воспитанє и школи за штреднє образованє на териториї АП Войводини чий снователь Република Сербия, АП Войводина и єдинка локалней самоуправи (у дальшим тексту: хаснователє).

**Члeн 3.**

Набавку опреми зоз члена 1. того правилнїка ше финансує односно софинансує прейґ конкурса (у дальшим тексту: конкурс) хтори Покраїнски секретарият розписує, у складзе зоз Финансийним планом Покраїнского секретарияту и одлуку о буджету Автономней Покраїни Войводини.

**Члeн 4.**

Прияву на конкурс ше подноши у писаней форми на єдинственим формуларе хтори ше обявює на интернет боку Покраїнского секретарияту и хтори облапя опис, циль и финансийни план набавки опреми зоз термином за реализацию.

**Члeн 5.**

Документацию хтору ше подноши зоз прияву на конкурс Покраїнски секретарият предпише у конкурсу.

**Члeн 6.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурса, и то: Комисию за запровадзованє конкурсу за финансованє и софинансованє набавки опреми за школи за основне образованє и воспитанє на териториї Автономней Покраїни Войводини и Комисию за запровадзованє конкурсу за финансованє и софинансованє набавки опреми за школи за штреднє образованє на териториї Автономней Покраїни Войводини (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц условийох яки предписани на конкурсу.

По розпатраню поднєшених приявох на конкурс, Комисия состави обгрунтоване предкладанє за додзельованє средствох и доручи го Покраїнскому секретарови.

**Члeн 7.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члeна конєчне.

Ришенє зоз пасуса 1. того члeна зоз табеларним препатрунком хтори облапя податки о додзельованю средствох ше обявює на интернет презентациї Покраїнского секретарияту.

 Покраїнски секретарият о резултатох конкурса подношительох приявох обвисци и на писани способ, кед преценї же то нєобходно.

**Члeн 8.**

При розпатраню поднєшених приявох на конкурс и одлучованю о розподзельованю средствох ше применює тоти критериюми:

1. значносц планованого укладаня до опреми пре двиганє квалитету и модернизацию виводзеня настави,
2. нєобходносц опреми за орґанизованє виводзеня настави,
3. значносц опреми за звекшанє безпечносци школярох у школох,
4. число школярох у школи – число остатнїх хасновательох,
5. ступень розвитосци єдинки локалней самоуправи на чиєй ше териториї находзи установа образованя и воспитаня,
6. винїмкове значенє одредзених штреднїх школох за гражданох хтори жию на териториї АП Войводини (школи одредзени з Одлуку о одредзованю штреднїх школох од винїмкового значеня за Автономну Покраїну Войводину од 20. децембра 2005. року),
7. постоянє других жридлох финансованя набавки опреми,
8. успишна реализация додзелєних средствох з буджету АП Войводини у предходних рокох зоз дорученим звитом и доказами о наменковим и законїтим хаснованю буджетних средствох,
9. набавка опреми хтору преважно мож реализовац у чечуцим буджетним року и
10. висина и реалносц вимаганих средствох за набавку опреми.

**Члeн 9.**

Обовязку додзельованя средствох Покраїнски секретарият пребера на основи конктракту, у смислу закона з яким ше ушорює буджетну систему.

**Члeн 10.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки, за хтору средства додзелєни, з припадаюцу документацию хтору оверели одвичательни особи.

Кед ше утвердзи же ше средства нє хаснує за реализацию наменки за хтору су додзелєни, хаснователь ма обовязку достати средства врациц до буджету АП Войводини.

Кед хаснователь нє доручи звит зоз пасуса 2. того члeна, траци право конкуровац за розподзельованє средствох з новима програмами, односно проєктами.

У случаю сумнї же додзелєни средства у дзепоєдних случайох нє хасновани наменково, Покраїнски секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Члeн 11.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини - национални заєднїци за финансованє и софинансованє набавки опреми за школи за штреднє образованє и воспитанє на териториї Автономней Покраїни Войводини («Службени новини АПВ», число 43/14).

**Члeн 12.**

Тот правилнїк ступа на моц з дньом обявйованя у «Службених новинох Автономней Покраїни Войводини» и будзе поставени и на урядовим интернет боку Покраїнского секретарияту за образованє, предписаня, управу и национални меншини - национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ

Число: 128-451-980/2015-01

Нови Сад, 17. априла 2015. року

Покраїнски секретар,

 Михаль Нїлаш